श्री शर्मा ने कहा कि कुछ मुट्ठी भर हताश और निराश लोग देश के प्रतिष्ठित शिक्षण संस्थानों के माहौल को खराब कर गरीब परिवार से आये छात्रों के भविष्य के साथ खिलवाड़ कर रहे हैं। उन्होंने कहा कि ये वही लोग हैं जिन्होंने वोट बैंक के लिए हमेशा देश को बांटने का काम किया है, ये वही लोग हैं, जो मोदी सरकार की सफलता को पचा नहीं पा रहे हैं, ये वही लोग हैं जो गरीबों के उत्थान और देश की तरकी के लिए अनवरत काम करनेवाली मोदी सरकार के खिलाफ लगातार झूठा दुष्प्रचार करते आ रहे हैं, ये वही लोग हैं जिन्होंने पुरस्कार वापसी का झूठा नाटक करके दुनिया भर में भारत की छवि को खराब करने की कोशिश की थी। उन्होंने कहा कि यह असहिष्णुता की पराकाष्ठा नहीं तो और क्या है? उन्होंने कहा कि इन लोगों की नीयत ही यही है कि देश को कैसे बांटा जाए और राजनीति की जाए।